Christian H. Hansen (UFG), 2011-05-12:
Tak for det, formand.
Vi har jo kunnet høre på debatten her i dag i hvert fald fra regeringspartiernes og deres støtters side, at det, det handler om, når vi snakker dyrevelfærd, er økonomi og ikke hensynet til dyrene.
Vi hørte en, nu skal jeg passe på, hvad jeg siger, men en næsten vred, synes jeg, minister i starten, da vi talte om økonomien, en minister, som blev lidt, synes jeg, markant i tonen.
Det skal man også have lov til, men det var lige før, jeg blev bange nede på bageste række.
Men jeg synes jo, at det, man skal tænke ind, er, at hvis vi nu forbedrer forholdene for vores dyr under transport, og hvis vi forbedrer forholdene for vores produktionsdyr generelt i Danmark, så kunne det også være, at vi kunne vende denne her negative tankegang om, at det vil koste erhvervet en masse penge, og at alle vil flytte ud og alt det der, som er det, De Konservative tænker om natten, når de sover. Jeg synes, man skulle få en lysere tankegang.
Det kunne jo faktisk være, det var positivt for erhvervet, hvis vi kunne melde ud, at vi var det land i verden, der havde den bedste dyrevelfærd, at vi var det land i verden, der sørgede for, at vores dyr blev transporteret allerbedst, at vi var det land i verden, som satsede på, at de her forhold var i orden.
Så kunne man kombinere det med andre ting: at vi var det land i verden, der tog mest hånd om vores natur, og at vi var det land i verden, der havde mest vedvarende energi, fordi vores miljø og vores klima betød meget for os.
Det kunne være, det blev sådan en helt positiv tankegang, som fik 100-krone-sedlerne til at strømme ind i De Konservatives soveværelser, og at det dermed kunne være med til at styrke dansk økonomi på længere sigt.
Det er det, vi i partiet Fokus står for, og det er derfor, vi er med i det her beslutningsforslag, for vi tror på, at hvis vi forbedrer forholdene for vores dyr, får Danmark også et bedre image på det økonomiske felt.
Så derfor er vi ikke så bange for, at det her forslag koster 7-8 mio. kr., for dem tror vi vil komme mange gange ind igen.
Men det er selvfølgelig ikke kun på grund af, at det skal forbedre økonomien herhjemme, det er selvfølgelig også, fordi partiet Fokus er meget optaget af, at vi behandler vores dyr ordentligt.
Det gælder de vandrende pinde, som vi jo alle sammen i Folketinget altid kan blive enige om at der skal skabes bedre forhold for, for det koster ikke så meget, men vi mener det også, når vi siger, at forholdene for produktionsdyrene skal forbedres.
I modsætning til Dansk Folkeparti, som kun har grisene til at sidde på HT-busserne, mener vi faktisk, at der skal gøres noget aktivt for, at dyrevelfærden bliver fremmet her i Danmark.
Når vi går ind og kigger på beslutningsforslaget, så kan vi jo se, at beslutningsforslaget klart lægger op til, at man i stedet for at kontrollere 1 pct. eller under 1 pct., som man gør i dag, skal kontrollere 25 pct.
Der skal indføres nye krav til, hvordan embedsdyrlægerne skal påse den pålæsning, der foregår; der skal tages hånd om, hvordan søer og orner behandles under transporten; i dag er der jo ikke krav om halm til smågrise, når de er under 10 kg, og det lægger man op til at forbedre; der lægges op til, at der gennemføres årlige uanmeldte tilsyn af samlestedernes drift. Vi synes altså, det er en ganske naturlig ting at indføre, at vores slagtedyr, når de transporteres, generelt skal have ordentlige forhold, og det skal selvfølgelig kontrolleres, at reglerne om de ordentlige forhold, som vi lægger op til, bliver overholdt og ikke som i dag, hvor det er meget nemt at omgå de her regler, fordi der ikke er nogen kontrol.
Vi har så oven i købet i Folketingssalen i dag fået et bevis på, at det, som forligspartierne har indført på området her, ikke fungerer.
Jeg opfattede det, som om der ikke rigtig var sat noget i gang, og det lidt, der var sat i gang, vidste man ikke rigtig hvordan fungerede.
Så derfor synes vi helt klart i Fokus, at det er på tide, at der bliver taget fat og handlet, og at det er på tide, at nogle af de ting, som der er lagt op til her, bliver gjort.
Jeg takker de to andre partier, som er medforslagsstillere, og tak til SF, som jo oprindelig tog initiativet til, at vi satte os ned og fik lavet det her rigtig gode forslag.